’Yàngàꞌ ni̱ yàngàꞌ hia nï̀nꞌ tâ:
Ni̱ sí nitaj si gatûj riñan yingâ ñan màn nej matsïj ï,
ni̱ guêj sôꞌ raa̱ yingâ ni̱ gatûj sôꞌ ruhuâ yingâ,
sí dânj huin sí tu̱u,
ni̱ sí huej raa̱ yingâ.
Sani̱ sí gatûj riñan yingâ,
ni̱ sôꞌ huin sí ni̱kï̱nꞌ dugumîn nej matsïj màn ruhuâ yingâ.
Ni̱ ganaꞌnï̂nj sí ni̱kï̱nꞌ dugumîn riñan yingâ ga̱tu̱ sí dânj,
ni̱ gunïn nej matsïj ï si-nànè sôꞌ;
ni̱ gaꞌmin sôꞌ siyu̱gui daꞌ goꞌngo̱ nej matsïj dânj,
ni̱ giri sôꞌ ruhuâ yingâ nej matsïj dânj.
Ni̱ nga giri sôꞌ neꞌ ye̱ꞌ yingâ daranꞌ nej dân sôꞌ matsïj ï,
ni̱ hua̱j sôꞌ neꞌ ña̱an riñan nej yôꞌ;
ni̱ nìkòꞌ nej yôꞌ rukû sôꞌ huaj nej yôꞌ,
dadinꞌ niꞌin nej yôꞌ si-nànè sôꞌ.
Sani̱ nga nun na̱ni̱ꞌin nej yôꞌ si sê rikiꞌ nej yôꞌ huin ꞌngo̱ sí dânj huê danj ni̱ nitaj si nìkòꞌ nej yôꞌ,
dànanj gunânj nej yôꞌ riñan sí dânj,
dadinꞌ nun niꞌin nej yôꞌ si-nànè aꞌngô síi mánj.
Garânj sun Ma̱ꞌan Jesús nuguanꞌ rán nânj;
sani̱ nun ga̱ra̱n daꞌngaꞌ ruhuâ nej sij nej nuguanꞌ gataj Ma̱ꞌan mánj.
Nanikàj ñûn Ma̱ꞌan Jesús ni̱ gata:
—Yàngàꞌ ni̱ yàngàꞌ hia nï̀nꞌ gatâ:
Ñùnj huin rahueꞌ ñan ga̱tu̱ nej matsïj ï.
Daranꞌ nej sí gaꞌnaꞌ si̱nï̱n gàꞌ daꞌ ñùnj,
ni̱ gahuin nej sôꞌ sí tu̱u,
ni̱ gahuin nej sôꞌ sí guêj raa̱ yingâ;
sani̱ nun gu̱nïn nej matsïj ï si-nùguànꞌ nej sôꞌ.
Ñùnj huin riñan rahueꞌe;
sí ga̱tu̱ riñan rahueꞌ dânj ni̱ ga̱na̱ni̱n sôꞌ;
ni̱ ga̱tu̱ sôꞌ,
ni̱ ga̱hui̱ sôꞌ,
ni̱ gìrìꞌ sôꞌ sa ya̱ sôꞌ.
’Sí tu̱u ni̱ mân si gaꞌnaꞌ sôꞌ guendâ gi̱ꞌhiaj tu̱ sôꞌ,
guendâ da̱gahuiꞌ sôꞌ,
guendâ gu̱du̱rëꞌ sôꞌ;
sani̱ ñùnj ni̱ gaꞌná guendâ gi̱ꞌhia si ga̱na̱huin nìꞌnàꞌ nej guiì,
ni̱ ga̱ne nìgànj ninj.
Ñùnj huin sí ûta dugumîn nej matsïj ï;
ni̱ sí dugumîn hueꞌê nej matsïj ï ni̱ gaꞌnïnꞌ ruhuâ sôꞌ gàhuìꞌ sôꞌ rayiꞌî dân sôꞌ matsïj ï.
Sani̱ sí hua̱ duꞌhue,
ni̱ sê sí ni̱kï̱nꞌ dugumîn nej matsïj huin sôꞌ,
ni̱ sê dân sôꞌ huin nej matsïj dânj,
ni̱ nga giniꞌin sôꞌ ꞌnaꞌ yuku stuj uj,
ni̱ gudunâj sôꞌ nej matsïj ï ni̱ gunânj sôꞌ ni̱ gaꞌanj sôꞌ,
huê danj ni̱ gidaꞌa yuku stuj uj nej matsïj ï ni̱ duyaꞌnï̀n yôꞌ nej matsïj ï.
Dadinꞌ hua̱ duꞌhue sôꞌ,
sani̱ nitaj si ganahuij ruhuâ sôꞌ niꞌin sôꞌ nej matsïj ïj.
“Ñùnj huin sí ûta hueꞌê dugumîn nej matsïj ï;
ni̱ niꞌin hueꞌê nej dán matsïj ïn ñùnj,
’Dàj rûnꞌ niꞌin Ma̱ꞌan Rê ñùnj,
ni̱ huê danj niꞌín Ma̱ꞌan Rê;
ni̱ hua̱ ruhuâj gàhuìj rayiꞌî nej dán matsïj ï.
Ni̱ nìkà aꞌngô nej matsïj ï sani̱ sê nej matsïj màn ruhuâ yingâ nânj huin nej yôꞌ mánj;
sani̱ daꞌhuí ga̱ꞌa̱nj gànàkà nej yôꞌ,
ni̱ gu̱nïn nej yôꞌ si-nùguànꞌànj;
ni̱ ga̱ ꞌngo̱ rïn yiꞌnïnꞌïn ni̱ ga̱ ꞌngo̱ rïn sí ga̱nikïnꞌ du̱gumîn nej yôꞌ na̱nj ánj.
’Rayiꞌî dan ni̱ ꞌì ruhuâ Ma̱ꞌan Rê niꞌin ñùnj,
dadinꞌ hua̱ ruhuâj gàhuìj rayiꞌî nej dán matsïj ï,
sani̱ ga̱ꞌhue ga̱na̱huin nìꞌnàꞌ ñûn Ma̱ꞌán gi̱ꞌhia na̱nj ánj.
Sê nej síi giri ra̱ si gàhuìj mánj,
Ma̱ꞌán ganï̂n ruhuâ gàhuìꞌ.
Ga̱ꞌhue gàhuìj sani̱ ga̱ꞌhue gànàꞌnï̀nj ñún.
Dadinꞌ hue dànanj giyiꞌnïnꞌ suun riñânj giꞌhiaj Ma̱ꞌan Rê Ñaꞌanj an.
Nga gunïn nej sí judío nuguanꞌ gaꞌmin Ma̱ꞌan Jesús ni̱ giyichraꞌ da̱ꞌa̱j ñûn nej sôꞌ.
Ûta gàꞌì ranꞌ nej sôꞌ gataj:
—Sa nàsàꞌa nun ruhuâ nimân sí nânj,
ni̱ sinûn sôꞌ;
nùnj huin si ꞌhiaj nej suj gunïn nej suj sa gaꞌmin sij gàꞌ ûnj.
Ni̱ gataj aꞌngô da̱ꞌa̱j nej sí dânj:
—Nej nuguanꞌ nan ni̱ sê si-nùguànꞌ sí nu̱n sa nàsàꞌa ruhuâ nimân huin mánj.
Ga̱ꞌhue gànàyìgï̀n rune ñan ꞌngo̱ sí du̱chri gi̱ꞌhiaj sa nàsàꞌa na̱nj nîꞌ.